Drage kolegice i kolege,

cijenjeni gosti iz Hrvatske, poštovani prijatelji iz Slovačke dobro nam došli na 10. Sportske susrete Hrvatskog sindikata šumarstva.

Prije svega drago mi je da smo se ponovno okupili u ovolikom broju jer ovakva druženja, ne samo da su tradicija u šumarstvu, već ista jačaju naše zajedništvo u sindikatu pa samim time čine i sindikat jačim i stoga s posebnim zadovoljstvom pozdravljam Vas u ime kolegica i kolega iz Glavnog odbora, Organizacijskog odbora i moje osobno.

S osobitim zadovoljstvom pozdravljam predsjednika Sindikata zaposlenih u šumarstvu Željka Cutvarića, kao i članove istog Sindikata, koji su na ovim susretima naši gosti, a uskoro ih očekujemo u članstvu Hrvatskog sindikata šumarstva.

Dobro došli u Hrvatski sindikat šumarstva.

* Pozdravljam predsjednika Sindikata državnih i lokalnih službenika i namještenika RH Borisa Plešu;
* Pozdravljam predsjednika Hrvatskog sindikata pošte Milana Jukića;
* Pozdravljam naše drage sindikalne kolege i prijatelje iz Sindikata Drvo, šuma, voda iz Slovačke;
* Pozdravljam predsjednicu Glavnog radničkog vijeća HŠ Željku Šikić;
* Pozdravljam predsjednika komore inženjera šumarstva i drvne tehnologije Damira Felaka;
* Pozdravljam predsjednika Hrvatskog šumarskog društva Olivera Vlainića.
* Isto tako pozdravljam članicu Uprave Hrvatskih šuma Mariju Vekić, te člana Uprave Ivana Ištoka i direktora sektora za proizvodnju Vlatka Petrovića;
* Pozdravljam voditelje Uprava šuma podružnica:

- Nova Gradiška - Marinka Stojića

- Delnice - Srećka Petranovića

- Koprivnice - Mirka Kovaćeva

- Bjelovara - Stjepan Kovačevića

- Vinkovaca - Zlatka Cegledija

- Buzeta - Christiana Gallo

- Zagreba - Krunoslava Jakupčića

- Senja - Juricu Tomljanovića

- Našica - Vlatka Podnara

Od naših zadnjih susreta ovdje, osim toga što u Hrvatskim šumama radi preko 1000 radnika manje, dogodilo se mnogo toga značajnog od čega je nama najvažniji Kolektivni ugovor.

Vjerujem da se dobro sjećate kada je na ovom mjestu prije dvije godine član Uprave Hrvatskih šuma u svom pozdravnom govoru rekao da je Uprava otkazala Kolektivni ugovor a što je zapravo značilo sumrak socijalnog dijaloga u Hrvatskim šumama d.o.o.

Bez obzira što Hrvatske šume nisu na proračunu i bez obzira na dobit koju ostvaruju Hrvatske šume, u takvom sivom ozračju započeli su i pregovori za novi Kolektivni ugovor tijekom kojih je Uprava Hrvatskih šuma koristila tešku gospodarsku situaciju u Hrvatskoj i tražila da se radnici Hrvatskih šuma odreknu dodatka na plaću, regresa, uskrsnice, božićnice, da se smanje putni troškovi i otpremnine.

U svojoj namjeri očuvanja prava radnika ali ipak svjesni gospodarske situacije u Hrvatskoj kao i pritisaka javnosti prema državnim poduzećima (sjetite se samo medijskih natpisa o radnicima HŠ), Hrvatski sindikat šumarstva je uspio dogovoriti Kolektivni ugovor u kojem su sva materijalna prava, osim božićnice i uskrsnice za 2014. god., ne samo zadržana već su i povećana (pa su tako ugovorene veće otpremnine u slučaju utvrđivanja viška radnika te u slučajevima osobno uvjetovanih otkaza). Obzirom na gotovo svakodnevne najave viška radnika ne moram posebno ukazati na značaj ovog povećanja otpremnina.

Također vam želim posebno istaknuti i čl. 64. Kolektivnog ugovora, kojim je ugovorena naknada plaće za plaćeni dopust, blagdane, sistematske preglede i drugo u visini prosječne plaće isplaćene zadnja tri mjeseca, dok se do sada naknada isplaćivala samo u visini osnovne plaće.

Isto znači da na taj način veći dio radnika dobiva godišnje veću plaću i do 2500 kuna.

U odnosu na prethodno razdoblje smatram potrebnim ukazati i kako su u kolovozu 2014. godine u Ministarstvu poljoprivrede, a zbog najave donošenja nove sistematizacije kojom je predviđeno ukidanje određenih radnih mjesta a time i smanjivanje broja radnika u HŠ, na zahtjev Hrvatskog sindikata šumarstva otpočeli razgovori tijekom kojih smo zahtijevali zaustavljanje donošenja sistematizacije.

Naš cilj je i ostvaren potpisivanjem Sporazuma o reguliranju međusobnih prava i obveza dana 23. 12. 2014. godine.

Osim što je zaustavljeno donošenje sistematizacije potpisanim Sporazumom smo ugovorili i isplatu stimulacije za 2012. i 2013. godinu.

Ovih dana svjedoci smo izjava ministara u Vladi RH o tome kako je Hrvatska izašla iz krize.

Neizmjerno smo sretni zbog toga i nadamo se da su te izjave istinite jer bi to značilo da je vrijeme otkazivanja Kolektivnih ugovora, vrijeme smanjivanje materijalnih prava iza nas te da je došlo vrijeme da socijalni partneri u Hrvatskim šumama sjednu za stol i napokon razgovaraju i o povećanju plaća.

Kako je Predsjednik Uprave u razgovoru sa Sindikatima često znao reći ZADOVOLJAN RADNIK – DOBAR RADNIK vjerujem kako će isti prepoznati da je povećanje plaće jedan od boljih načina da radnik bude zadovoljan!

No, često Predsjednik Uprave izjavljuje i kako onaj kome nije dobro u HŠ neka slobodno ode…zato pozivamo i predsjednika i članove Uprave da sjednemo i dogovorimo se ali temeljem argumenata, i tako doprinesemo da nitko ne poželi otići iz Hrvatskih šuma.

I neću više duljiti drage moje kolegice i kolege, jer svojim teškim radom zaslužili ste ove susrete na kojima molim vas zaboravite na sve probleme i privatne i poslovne.

Ocjenjujemo da na ovim susretima možda i nije važno tko će pobijediti i u kojoj sportskoj disciplini, jer pobjednici su svi koji se druže i razvijaju naše zajedništvo koje nam je u savladavanju svakodnevnih problema prijeko potrebno

Svim natjecateljima želimo puno uspjeha u sportskom i fer natjecanju, a gostima ugodnu zabavu i dobro druženje!